Қиёматнинг катта аломатлари (1) - Ўзбек тили - Носир ибн Муҳаммад Ал-Аҳмад\n- Маҳдийнинг чиқиши;\n- Дажжолнинг чиқиши;\n- Исо ибн Марямнинг тушиши ва Дажжолни ўлдириши.\nPDF 296.4 KB 2019-05-02\nБарча ҳамдлар Оллоҳга хосдир. Биз Ундан ёрдам, нафсимизнинг ёмонлиги ва амалларимиз- нинг шумлигидан паноҳ ҳамда мағфират сўраймиз. Оллоҳ ҳидоят қилган одамни адаштирувчи, адаштирган одамни ҳидоятловчи йўқдир. Мен ягона, шериксиз Оллоҳдан бошқа илоҳ йўқ, Муҳаммад эса Унинг бандаси ва элчиси эканига гувоҳлик бераман.\n«Ҳой мўминлар, Оллоҳдан лойиқ бўлганидек қўрқинглар ва мусулмон бўлган ҳолингизда вафот этинглар!». (Оли Имрон: 102).\n«Эй инсонлар! Сизларни бир жондан (Одамдан) яратган ва ундан жуфтини вужудга келтирган ҳамда у икковидан кўп эркак ва аёлларни тарқатган Раббингиздан қўрқингиз! Яна ораларингиздаги савол-жавобларда ўртага номи солинадиган Оллоҳдан қўрқингиз ва қариндош-уруғларингиз (билан ажралиб кетишдан қўрқингиз)! Албатта Оллоҳ устингизда кузатувчи бўлган зотдир». (Нисо: 1).\nДўстлар, билингларки, гапларнинг тўғрироғи – Оллоҳнинг каломи, йўлларнинг яхшироғи – Муҳаммад соллаллоҳу алайҳи ва салламнинг йўли, ишларнинг ёмонроғи – янги пайдо бўлганлари, ҳар бир янги пайдо бўлган нарса – бидъат ва барча бидъат – залолатдир.\nБундан бир йил аввал Қиёматнинг кичик аломатлари ҳақида гапирган ва у, саккизта хутбани ўз ичига олган эди. Ўшанда Қиёматнинг катта аломатлари ҳақидаги хутбалар билан мавзуни тугаллашни айтиб ўтган эдик. Мана, ўша вақт ҳам етиб келди.\nҲой мусулмонлар, бунга ўхшаш мавзулар ҳақида юритиладиган гаплар гоҳида баъзиларга маълум ёки такрорланган бўлсада, унинг бир қанча фойдалари бор:\nБиринчидан: Ғайб мавзулари ва замона охирида содир бўладиган ҳодисалар ҳақида гапириш, гарчи маълум бўлсада, иймонни кучайтиради.\nИккинчидан: Айтилаётган барча нарса ҳаммага маълум бўлавермайди. Масалан, айримларимиз тутуннинг Қиёматнинг катта аломатларидан бири эканидан бохабар бўлсакда, унинг баъзи тафсилотларидан бехабармиз.\nУчинчидан: Бу мавзуни очишдан мақсад уни фақатгина айтиб қўйишнинг ўзигина эмас. Аксинча, ундан мақсад иймонни, тавҳидни, мазкур ҳолатлар учун тайёргарликни кучайтиришдир. Бундан кўра муҳимроғи эса, бу ва бунга ўхшаш мавзуларни ҳоли ҳаётимизга боғлашдир. Оллоҳ таолодан мадад ва муваффақият тилайман.\nИмом Муслим раҳимаҳуллоҳ Ҳузайфа ибн Асийд Ғифорий разияллоҳу анҳудан ривоят қилади: «Гаплашиб турганимизда Расулуллоҳ соллаллоҳу алайҳи ва саллам бизга нигоҳларини ташладилар ва: «Нимани гаплашаяпсизлар?» – деб сўрадилар. Биз: Охиратни гаплашаётган эдик, – дедик. Расулуллоҳ соллаллоҳу алайҳи ва саллам: «Сизлар ўнта аломатни кўрмагунингизча Қиёмат қоим бўлмайди», деб тутунни, Дажжолни, Добба (жонивор)ни, Қуёшнинг ботган тарафидан балқишини, Ийсо ибн Марям соллаллоҳу алайҳи ва салламнинг тушишини, Яъжуж ва Маъжужни, учта: Машриқ, Мағриб ва Араб яриморолидаги Ер ютишни ва охири Ямандан чиқиб одамларни Маҳшарларига ҳайдаб борадиган оловни тилга олдилар». (Имом Муслим, 7467).\nДўстлар, Қиёматнинг катта аломатларидан биттаси пайдо бўлдими, бошқалари ҳам кетма-кет, шодага тизилгандек келаверади. Имом Аҳмад раҳимаҳуллоҳ «Муснад»ида саҳиҳ санад билан Абдуллоҳ ибн Амр разияллоҳу анҳунинг ушбу ривоятини келтирган: Расулуллоҳ соллаллоҳу алайҳи ва саллам: «Аломатлар ипга тизилган тошлар янглиғдир. Ип узилса бирининг орқасидан бошқалари эргашади», – дедилар. (Имом Аҳмад, 7040).\nҲой мусулмонлар, замона охирида фасод, мункар ишлар, зулм ва адолатсизлик ёйилгач, бир киши чиқади. Оллоҳ таоло унинг қўлида бу Умматни ислоҳ қилади. Бу кишини аҳли суннат «Маҳдий» деб атайди. У – Расулуллоҳ соллаллоҳу алайҳи ва салламнинг аҳли байтидан, Расулуллоҳ соллаллоҳу алайҳи ва салламнинг қизи Фотима разияллоҳу анҳонинг ўғли Ҳасан ибн Алий разияллоҳу анҳунинг зурриётидан бўлади. Оллоҳ таоло у билан динига етти йил қувват беради. У давр мобайнида Ер юзи (ҳозирги кунда) жабру зулмга тўлганидек адолатга тўлади, Уммат ҳаёти фаровонлашади: ўсимликлар ўсиб, ёмғирлар ёғиб, мева ва сабзавотлар кўпаяди, Умматга ҳисоби йўқ молу дунё ато этилади.\nИбн Касийр раҳимаҳуллоҳ: Маҳдий замонида мева-ю сабзавотлар мўл, мол-у дунё кўп, султон кучли, дин барпо, душман мағлуб, яхшиликлар эса сероб бўлади, – деди.\nАҳли суннат тасаввуридаги Маҳдий, ҳадисларда айтилганидек, Машриқ тарафдан ёлғиз ўзи эмас, аксинча, ўзи билан бирга динни илгари сурган ва дин йўлида жиҳод қилаётган забардаст мўминлар билан бирга чиқади. У халифанинг учта ўғли Каъбанинг бойликлари учун бир-бири билан жанг қилишаётган пайтда чиқади. Бу бойлик улардан биронтасига, ниятлари бузуқ бўлгани боис, насиб қилмайди. Маҳдий одамлар олдига чиқади ва унга байъат қилишади. Савбон разияллоҳу анҳу ривоят қилади: Расулуллоҳ соллаллоҳу алайҳи ва саллам айтдилар: «Бойлигингизни қўлга киритиш учун уч киши уруш қилади. Уларнинг ҳар бири халифанинг ўғилларидир. Бироқ, бойлик уларга насиб этмайди. Сўнгра Машриқ тарафдан қора байроқлар кўтарилади. Улар сизларга бошқа бирон халқ кўрмаган қирғинни қилади. – (Ровий): Сўнгра Расулуллоҳ соллаллоҳу алайҳи ва саллам бир нарсаларни айтган эдилар, хотирамда қолмади – Агар уни кўрсангизлар, қор устида эмаклаб бориб бўлса ҳам, унга байъат қилинглар!» (Ибн Можа, 4084).\nМаҳдий кўтариб чиқадиган байроқнинг ранги нега қора бўлади? Ибн Касийр раҳимаҳуллоҳ бу ҳақда шундай дейди: «Маҳдийга машриқлик одамлар ёрдам беришади: унинг давлати ва арконларига асос солишади. Уларнинг байроқлари ҳам қора рангда бўлади. Чунки қора, вақорли кўрсатадиган рангдир. Бундан ташқари Расулуллоҳ соллаллоҳу алайҳи ва саллам байроғининг ранги ҳам қора бўлиб, номи «Уқоб» (Бургут) эди».\nҲоким раҳимаҳуллоҳ «Мустадрак»ида саҳиҳ санад билан Абу Саид Худрий разияллоҳу анҳудан ривоят қилади: Расулуллоҳ соллаллоҳу алайҳи ва саллам айтдилар:«(Маҳдий) умматимнинг охирида чиқади. Оллоҳ уни ёмғир билан суғоради, Ер ўсимликларини ўстиради, одамлар ўртасида бойликни тенг қилиб беради, чорва ҳайвонлари кўпаяди, Уммат кучаяди. Маҳдий етти ёки саккиз йил яшайди». (Ҳоким, 8673). Бошқа ривоятда: «Ундан кейинги ҳаётда яхшилик қолмайди», дейилган.\nБу, Маҳдийнинг ўлимидан кейин фасод ва ёмонликлар яна бир бор бош кўтаришини кўрсатмоқда. Алий разияллоҳу анҳу Расулуллоҳ соллаллоҳу алайҳи ва салламнинг ушбу ҳадисини ривоят қилди: «Замондан бир кун қолса ҳам Оллоҳ аҳли байтим ичидан дунёни жабрга тўлганидек адолатга тўлдирадиган кишини чиқаради». (Абу Довуд, 4285).\nИмом Абдулазиз ибн Боз раҳимаҳуллоҳ айтди: «Маҳдийнинг иши маълум, у ҳақда ривоят қилинган ҳадислар кўп. Ҳатто, бир-бирини қувватлайдиган даражада мутавотир. Талайгина илм аҳли уларнинг мутавотир эканини таъкидлаган. У йўллари, келиб чиқиши, ровийлари ва лафзлари билан мутавотирдир. Булар ваъда қилинган мазкур шахснинг келиши ва ишлари собит эканини кўрсатади. У – Муҳаммад ибн Абдуллоҳ Алавий Ҳасаний бўлиб, Ҳасан ибн Алий разияллоҳу анҳунинг зурриётидандир. Ушбу имом, Оллоҳнинг изни билан, замона охирида чиқиб, адолат ва ҳақиқатни барпо қилиб, зулму жабрни таъқиқлайди. Оллоҳ таоло унинг воситасида уммат узра адолат, ҳидоят, тавфиқ ва одамларни тўғри йўллаш учун эзгулик байроғини ҳилпиратади».\nДўстлар, рофиза (шиа)лар ҳам кутишаётган Маҳдийлари борлигини, у уларнинг охирги – ўн иккинчи имомлари Муҳаммад ибн Ҳасан Аскарий бўлиб, унинг Ҳасан разияллоҳу анҳунинг эмас, Ҳусайн ибн Алий разияллоҳу анҳунинг зурриётидан эканини гумон қилишади. Уларнинг тасаввурида гўё Муҳаммад ибн Ҳасан Аскарий бундан минг йил илгари беш ёшида (Ироқ музофоти) Сомаррода ер остидаги уйлардан бири (ертўла)га кириб кетган ва у, ҳануз ўша жойда яшаяпти, ўлмаган ва замона охирида чиқади. Шиаларнинг эътиқодига кўра, Муҳаммад Аскарий шаҳарларда яшасада, кўзларга кўринмасдир.\nШиалар айтаётган бу гапларнинг биронта далили ва ҳужжати йўқ ҳамда уни инсон ақли кўтармайди. Ундай тасаввур Оллоҳнинг одамзот ҳаётига қўйган қонуниятларга ҳам зиддир. Оллоҳ таоло Ўзининг ҳузурида энг қадрли бўлган пайғамбар ва расулларнинг жонини ҳам олган. Ҳолбуки, улар инсоният ўта муҳтож бўлган бандалар эди. Рофизийларнинг «Маҳдий»си эса минг йилдан буён тирик эмиш!! Бундан ташқари, унинг тирик бўла туриб шунча муддат давомида одамлардан узлат қилиши ва кўринмаслигининг сабаби нима?! Жамият ҳаёти муҳтож бўлиб турганида нега у амримаъруф ва наҳиймункар қилмади?!\nИбн Касийр раҳимаҳуллоҳ: Маҳдий машриқдаги давлатларнинг биридан чиқади, – деди. Маҳдий, жоҳил рофизий шиалар тушунишганидек ва ҳануз чиқишини кутишаётганидек, ертўладан чиқмайди! Бу ҳам, хорлик, хўрлик ва шайтоннинг ёрдамсиз ташлаб кетишининг бир кўринишидир! Зеро бунинг Қуръон ва суннатда далилу ҳужжати, соғлом ёки мақташга арзигулик мантиқий далили йўқ!\nДўстлар, айрим султонлар ҳам маҳдийликни иддао қилишган. Улар: «Биз маҳдиймиз!» дейишмаган, аксинча, ҳақиқатга иқрор бўлган, ҳақиқат билан ҳукм қилган ҳидоятдаги халифалар сингари бўлиш учун яхши ниятда айтишган. Улардан бири Аббосийлар давлатининиг халифаси – Маҳдийдир. Айрим зиндиқ ва даҳрийлар ҳам ўзларининг Маҳдий эканликларини иддао этишган. Шулардан бири Убайдуллоҳ ибн Маймувн Қаддоҳ бўлган. У, ҳижрий учинчи асрда яшаган ва бобоси яҳудий бўлган. Одамлар кўзига мусулмон кўриниб, ўзининг Маҳдий эканини иддао қилган. Натижада, нуфузи кенгайиб, зурриётлари Марокаш, Ҳижоз, Шом ўлкаларини босиб олган. Уларнинг даврида Ислом ғариб бўлган. Улар дин душманлари ва худоликни даъво қилган, ёлғондан аҳли байтга мансуб бўлиш билан ўзларини ҳимоя қилишган, аслида, даҳрий бўлиб, нуфузлари Оллоҳ таоло Салоҳуддин Айюбий раҳимаҳуллоҳ воситасида уларни ағдариб, мусулмонларни уларнинг шарридан қутқармагунича давом этган ботиний, рофизий қаромита султонлари эди.\nҲой мусулмонлар, Қиёматнинг катта аломатларидан бири – Дажжолдир. Дажжол ким эканини биласизларми? У – куфр, залолат ва фитналарнинг манбаидир. Ҳар бир пайғамбар ўз умматини ундан ташқи кўриниши ва сифатларини айтиб огоҳлантирган. Расулуллоҳ соллаллоҳу алайҳи ва саллам эса, умматини улардан кўра қаттиқроқ огоҳлантириб, унинг васфлари ва қиладиган ишларини ақлли одамлар билиши учун очиқ-ойдин баён қилганлар.\nДўстлар, инсоният ҳаётида бўлиб ўтадиган фитналар ичида Дажжол фитнаси каби бошқа катта фитна йўқ. Расулуллоҳ соллаллоҳу алайҳи ва саллам: «Одам (алайҳисалом) яралганидан то Қиёматгача Дажжолдан кўра каттароқ фитна йўқдир». (Имом Муслим, 126) бошқа бир ривоятда эса: «каттароқ иш йўқдир», деганлар.\nСиз: «Нега?» – деб савол беришингиз мумкин. Чунки Дажжол одамзотдан биридир ва Оллоҳ таоло унга бошқа махлуқотларига ҳатто пайғамбар ва расулларига бермаган баъзи имкониятларни беради. Шунинг учун одамлар у билан алданишади. Унинг фитнаси каттадир. У бир одамни қатл этиб, қайта тирилтиради. Осмонга буйруқ берса, ёмғир қуяди. Ерга буюрса, ўсимликлар унади. Қуғоқчил ерга бориб буйруқ берса, конларини чиқаради. Бундан ташқари ҳайратомуз ишларни қилади: жонли ва жонсиз мавжудотлар унга ижобат қилади, одамлар мафтун бўлиб, унга эргашишади. Унга мафтун бўлиб, эргашган одам ҳалокатли зиёнкор бўлади. Оллоҳ бу фитнадан асрасин ва Ўзи мадакор бўлсин!\nБалки яна қайта: Оллоҳ таоло нега бу одамга шунча имконият ва сифатларни беради? – деб сўрашингиз мумкин. Бунинг жавоби шу: Аввало, Оллоҳ таоло қилган ишидан ҳисоб бермайди! Кейин эса, уламолар, жумладан, Хаттобий раҳимаҳуллоҳ бунинг Оллоҳнинг имтиҳони ва одамларни синаши, бандалар учун фитна эканини айтиб ўтганлар. Оллоҳ таоло мени ва сизларни барча фитнадан асрасин!\nҲурматли биродарлар, Дажжол чиқишидан илгари мусулмонлар шавкатли ва қудратли бўлишади. Кейин румликлар билан мусулмонлар ўртасида сулҳ тузилиб, муштарак душманларига уруш очиб, ғалаба қозонадилар. Кейин, мусулмонлар билан салибчилар ўртасида катта жанг бўлади. Расулуллоҳ соллаллоҳу алайҳи ва салламнинг бир неча ҳадисларида бу урушнинг катта даҳшатлари, мусулмонларнинг бардошлари ва душманлари устидан ғалаба қозонишлари, Константинополни фатҳ этишиб, унинг ўлжаларини тақсимлашаётган пайтида дарғачи келиб, Дажжолнинг чиққани ҳақидаги хабарни бериши айтиб ўтилган.\nДажжол фитнасини кучайтирадиган омиллардан бири, Оллоҳ таоло унинг чиқишидан бир оз аввал бу умматни қаҳатчилик ва қаттиқ балолар билан синайди. У чиққанида эса ғайри табиий нарсаларни кўрсатиб, худоликни иддао қилади. Одамлар унинг худолигини тасдиқлаб, фитнага тушадилар.\nАбу Умома разияллоҳу анҳу ривоят қилади: Расулуллоҳ соллаллоҳу алайҳи ва саллам айтдилар: «Дажжол чиқишидан аввал уч йил оғир бўлиб, одамлар ўртасида қаттиқ очарчилик бўлиб ўтади. Оллоҳ таоло биринчи йили осмонга буюради ва у, ёмғирининг учдан бирини ёғдирмайди. Ерга буюради ва у, ўсимлигининг учдан бирини ундирмайди. Сўнгра Оллоҳ осмонга буюради ва у, ёмғирининг учдан иккисини ёғдирмайди. Ерга буюради ва у, ўсимликларининг учдан иккисини ундирмайди. Сўнгра Оллоҳ осмонга буюради ва у, бирон қатра ёмғир ёғдирмайди. Ерга буюради ва у, ўсимликларини бутунлай ундирмайди. Кўм-кўк бирон нарса унмай, Оллоҳ хоҳлаганидан бошқа биронта ҳам туёқли ҳайвон қолмайди». Саҳобалардан бири: Ўша замонда одамлар қандай кун кечирадилар? – деб савол берганида Расулуллоҳ соллаллоҳу алайҳи ва саллам: «Таҳлил, такбир, тасбиҳ ва ҳамд уларга таом ўрнида бўлади», – деб жавоб бердилар. Бу ҳадисни Ибн Можа (4077), Ҳоким ва Ибн Хузайма саҳиҳ санад билан ривоят қилди.\nҲой мусулмонлар, Расулуллоҳ соллаллоҳу алайҳи ва саллам бизга Дажжолни ўта аниқ тавсифлаб бердилар ва: «У – семиз, қизил рангли, боши хунук, пакана, Хузоъалик Абдулуззо ибн Қатанга ўхшаган, туғмас, ғилай», – дедилар. (Имом Бухорий, 7026).\nРасулуллоҳ соллаллоҳу алайҳи ва саллам бир неча ҳадисларида Дажжолнинг ғилай эканига урғу бердилар. Чунки у ўзининг барча сифатларидан қутила олсада, ғилайликдан ҳеч қутила олмайди. Зеро кўзлар ҳаммага аниқ кўриниб туради. Ибн Ҳажар Асқалоний раҳимаҳуллоҳ: Чунки ғилайлик олим ҳам, оми ҳам, ақлий далиллардан бехабар ҳам ҳис эта оладиган сезиларли осордир, – деди (Фатҳул Борий, 13/96).\nАнас разияллоҳу анҳу Расулуллоҳ соллаллоҳу алайҳи ва салламнинг: «Юборилган ҳар бир пайғамбар ўз умматини ғилай каззобдан огоҳлантирди. Огоҳ бўлинглар, у – ғилайдир ва икки кўзи орасига «кофир» дея ёзилгандир. Роббингиз эса ғилай эмасдир», дегани ривоят қилинган. (Имом Бухорий, 7131).\nБу – Дажжолнинг бошқа сифатидир. Оллоҳ таоло унга барча имкониятларни берган бўлишига қарамай, икки кўзи орасига ёзилган, Дажжол ўчира олмайдиган ва Оллоҳ Дажжолдан ҳимоя қилган барча саводли ва саводсиз мўмин ўқий оладиган мазкур ёзув билан расво ҳам қилди.\nИмом Нававий раҳимаҳуллоҳ айтди: «Бу ёзув кўриниб турадиган, Оллоҳ таоло Дажжолнинг куфри, каззоблиги ва ишларининг ботиллигига қатъий аломат ва мўъжиза қилиб қўйган ҳақиқий ёзувдир. У, Оллоҳ таоло саводли ва саводсиз барча мусулмонга кўрсатиб, бахтиқаролиги ва фитналанишини хоҳлаган барча бандасидан гизли тутадиган ҳақиқий ёзувдир». (Имом муслимнинг «Саҳиҳ»ига шарҳ, 18/60).\nҲой мусулмонлар, ушбу одамнинг одамларни ҳайратга соладиган фитналари, Оллоҳ таоло унга берган қуйидаги ишлардир:\nДажжол – Ер юзидаги Макка ва Мадинадан бошқа барча шаҳарларга кира оладиган даражада ғайри оддий суръат билан ҳаракат қилади. Макка ва Мадинага кираверишда фаришталар унга тўсқинлик қилишади. Оллоҳ таоло бу икки шаҳарни Дажжол ва вабодан ҳимоя қилиб, уларни қўриқлашни фаришталарга топширган. Унинг тўсилгандан кейинги пайтини Расулуллоҳ соллаллоҳу алайҳи ва саллам шундай ифодалаганлар: «Дажжол Сабахага қўнади. Сўнгра, Мадина тебранади ва ундаги кофир ва мунофиқлар Дажжолнинг олдига чиқиб келишади». Бу, ўша пайтда Мадинада кофирларнинг истиқомат қилишларига далилдир. Расулуллоҳ соллаллоҳу алайҳи ва салламга: У кунда араблар қаерда бўлишади? – деб савол берилганида: «У кунда уларнинг сони жуда ҳам оз бўлади», – деб жавоб бердилар.\nРасулуллоҳ соллаллоҳу алайҳи ва салламдан Дажжолнинг бир жойдан бошқа жойга кўчиш суръати қандай бўлиши ҳақида сўралганида: «Шамол ҳайдаб келган селга ўхшайди», – деб жавоб бердилар. (Имом Муслим, 7560).\nОдамларнинг Дажжол билан алданишларига сабаб бўлган нарсалардан бири, у билан бирга жаннат ва жаҳаннамга ўхшаш нарсанинг бирга бўлишидир. Аслида, эса улар одамлар кўзига кўрингандек эмасдир. Расулуллоҳ соллаллоҳу алайҳи ва саллам одамлар кўзига олов бўлиб кўринган нарсанинг олов эмас муздек сув, муздек сувдек кўришган нарсанинг эса ҳароратли олов эканини айтиб ўтганлар. Бу эса фитнанинг қаттиқлиги туфайли, одамлар Дажжол билан бирга бўлган ҳақиқатни идрок эта олмасликлари, улар кўзлари билан кўрган нарсалар, аслида, тескари нарсаларни ифодалашини идрок эта олмайдилар.\nДўстлар, Шайтон Дажжолда истаган нарсаси – ёмонликни топади ва одамларни яна ҳам адаштириш учун унга ёрдамчи ва ҳамкор бўлади. Маълумки, шайтонлар туҳмат ва залолат билан шуғулланадиган одамларга хизмат қилишади. Ибн Можа раҳимаҳуллоҳ саҳиҳ санад билан Абу Умома разияллоҳу анҳудан нақл қилади: Расулуллоҳ соллаллоҳу алайҳи ва саллам айтдилар: «Дажжолнинг фитнасидан бири унинг саҳройига: Сен отанг ва онангга қайта жон ато этсам мен Роббинг эканимга шаҳодат келтирасанми? – дейди. У: Ҳа, дегач Шайтон унинг отаси ва онасини гавдалантиради ва улар: Ўғилчам, унга эргаш! У – сенинг роббинг! – дейишади». (Ибн Можа, 4077).\nОллоҳ таолодан мени ва сизларни ошкора ва яширин фитналардан асрашини тилайман.\nУшбу гапаримни айтиб (ўзим ва сизларнинг гуноҳларингизни мағфират қилишини Оллоҳ таолодан сўрайман).\nБарча оламлар Робби бўлган Оллоҳга ҳамду санолар бўлсин ...\nДажжолнинг чиқадиган жойига келсак, у илк ўлароқ, Расулуллоҳ соллаллоҳу алайҳи ва саллам хабар берганларидек, Хуросондаги Исфаҳон шаҳрининг теграсида яҳудийлар яшайдиган – Яҳудийя деган жойдан чиқади. Бироқ, унинг қилмишлари мўминларга Ироқ билан Шом ўртасига етиб борганида аниқ бўлади. Унинг чиққани аниқ бўлгач, биринчи бўлиб яҳудийлар севинишади. Чунки, унинг йўли билан бутун жаҳонга ҳукмрон бўлишмоқчи бўлишади. Имом Муслим раҳимаҳуллоҳ Анас ибн Молик разияллоҳу анҳу ривоят қилган саҳиҳ ҳадисда шундай дейилган: «Дажжолга Исфаҳоннинг етмиш минг яҳудийси устларида тайласон билан издош бўладилар». (Имом Муслим, 124).\nТайласон, кийим тарзи бўлмаган, бироқ, елкадан ташлаб олинадиган матодир.\nБундан ташқари, Дажжолга кўплаб саҳройилар ҳам эргашади. Чунки жаҳолат уларга ёпирилган бўлади. Шунингдек, хотин-қизлар ҳам эргашадилар. Чунки уларнинг ҳоли ҳам саҳройилар кабидир. Сабаби эса, уларнинг тез таъсирланишлари ва диққатли ўйлаб кўрмасликларидир. Абдуллоҳ ибн Умар разияллоҳу анҳу ривоят қилган ҳадисда Расулуллоҳ соллаллоҳу алайҳи ва саллам айтдилар: «Дажжол (Тоифдан келган сой) Марриқанотдаги шўрҳок ерлардан тушиб келади. Унга чиқиб келганларнинг кўпи хотин-қизлар бўлади. Эркак ўзининг яқинлари, онаси, синглиси ва аммасининг олдига келиб, Дажжолнинг олдига чиқиб кетишидан қўрқиб, маҳкам боғлаб қўяди». (Имом Аҳмад (5353), саҳиҳ ҳадис).\nСаҳобалар Расулуллоҳ соллаллоҳу алайҳи ва салламдан Дажжол чиққач Ер юзида қанча муддат қолиши ҳақидаги саволларига: «Қирқ кун: биринчи кун бир йилдек,(иккинчи) кун бир ойдек, (учинчи) кун бир ҳафтадек, бошқа кунлари эса (оддий) кунларингиздек», – деб жавоб бердилар. Яна: Ё Расулуллоҳ, бир йилга бадал бўлган кунда бизга бир куннинг намози етарлими? – деб сўрадик ва Расулуллоҳ соллаллоҳу алайҳи ва саллам: «Йўқ, у кунни ўлчаб олинглар!» – дедилар. (Имом Муслим, 7560).\nБу, кунлар ҳақиқатан узун бўлиб, биринчи кун бир йилдек (365 кун), иккинчи кун бир ойдек (29 кун), учинчи кун бир ҳафтадек, қолган кунлар эса оддий кунларимиздек ўтишига далолат қилмоқда. Ўша даҳшатли фитна бўлиб ўтадиган кунда саҳобалар намозни қандай ўқиш ҳақида фикр қилдилар. Унинг даҳшати шунчалар қўрқинчлики, одам ўзининг рафиқаси ва фарзандларини ҳатто ўзини ҳам унутиб қўяди. Саҳобаларни эса биринчи бўлиб намоз қизиқтирди! «Яна: Ё Расулуллоҳ, бир йилга бадал бўлган кунда бизга бир куннинг намози етарлими? – деб сўрадик ва Расулуллоҳ соллаллоҳу алайҳи ва саллам: «Йўқ, у кунни ўлчаб олинглар!» – дедилар».\nҲой мусулмонлар, Оллоҳ таоло бу фитна учун вақтни ўлчаб қўйган. Вақти келиб Дажжол ўлдирилгач, бу фитна тугайди. Уни замона охирида Ерга тушадиган Ийсо ибн Марям алайҳиссолату вассалом ўлдиради.\nФитна чор атрофни қамрагач, Расулуллоҳ соллаллоҳу алайҳи ва саллам хабар берганларидек, Оллоҳ таоло Ийсо алайҳиссолату вассаломни Ерга туширади. У Дамашқ шаҳридаги Шарқий Минорага тушади ва унинг атрофида мусулмонлар бирлашади. Ийсо алайҳиссалом мусулмонлар билан бирга Дажжол томон юради. Дажжол Ийсо алайҳиссалом нозил бўлган пайтда яҳудий қўшинлари билан Қуддус томон йўл олган бўлади. Улар Қуддусда учрашадилар. Дажжол Ийсо алайҳиссаломни кўриши билан сувда эриган туз каби эриб кетади. Ийсо алайҳиссалом уни қўлидаги найза билан ўлдириб, қонини оқизади. Дажжолнинг қўшини чекинади. Мусулмонлар уларнинг орқасидан ҳужумга ўтиб, уларни ўлдиришади. Ҳатто тошлар ва дарахтлар: Ҳой мусулмон! Ҳой Оллоҳнинг бандаси, яҳудий орқамда турибди, кел, уни ўлдир! – дейди. Ғарқад бутасигина буни айтмайди. Чунки у, яҳудийларнинг дарахтидир. Малъун Дажжолни ўлдирилиши билан бу катта фитна тинади. Бу фитна давомида Умматнинг жуда кўпи ҳалок бўлади.\nҲой мусулмонлар, Расулуллоҳ соллаллоҳу алайҳи ва саллам умматига Дажжолнинг фитнасидан сақланиш учун нималар қилиш кераклигини ўргатди.\nШулардан биринчиси: Гарчи банда ўзига ишонса ҳам Дажжолнинг ёнига бормаслик ва ундан қочиш. Чунки у, нима бўлишини билмайди. Имрон ибн Ҳусойн разияллоҳу анҳу ривоят қилади: Расулуллоҳ соллаллоҳу алайҳи ва саллам айтдилар: «Дажжолни эшитган кимса ундан узоқ турсин! Оллоҳ номига онт ичиб айтаманки, одам Дажжолнинг мўмин эканини билиб олдига келиб қолади ва унга кўрган шубҳалари туфайли эргашиб кетаверади». (Абу Довуд, 4321).\nОллоҳ таоло айрим халқларни тоғларга чиқиб кетишлари билан Дажжолдан асрайди. Имом Муслимнинг «Саҳиҳ» ҳадислар девонида Умму Шарик разияллоҳу анҳо: Мен Расулуллоҳ соллаллоҳу алайҳи ва салламнинг: «Одамлар Дажжолдан қочиб тоғларга чиқиб кетадилар», – деганларини эшитганман, – деди. (Имом Муслим, 7580).\nДажжолдан ҳимоя қиладиган ишлардан бири, Макка ёки Мадина каби икки Ҳарамдан бирига кириб олишдир. Чунки Дажжолнинг Макка ёки Мадинага кириши таъқиқланган.\nДажжолдан ҳимоя қиладиган ишлардан бири, Расулуллоҳ соллаллоҳу алайҳи ва саллам буюрганларидек, Каҳф сурасининг бошланғич оятларини, бошқа ривоятда эса охирги оятларини ўқишдир. Абу Дардоъ разияллоҳу анҳу ривоят қилади: Расулуллоҳ соллаллоҳу алайҳи ва саллам: «Каҳф сурасининг бошидан ўн оятни ёд олган киши Дажжолдан сақланган бўлади», – дедилар. (Имом Муслим, 1919).\nБаъзи илм аҳллари бунинг ҳикматини: Оллоҳ таоло бу суранинг бошларида Ўзининг ёш даъватчи йигитларни ҳалок қилмоқчи бўлган золим подшоҳдан қутқарганини баён қилган. Оллоҳ таоло бу оятларни ўқиган одамни, уларни қутқаргандек қутқаради. Бу – Оллоҳ таолога қийин эмас, – дея изоҳладилар. Оллоҳу аълам.\nДажжолдан ҳимоя қиладиган нарсалардан яна бири, Дажжолнинг фитнасидан (ҳар замон), жумладан, намозда паноҳ сўрашдир. Бу ҳақда Имом Муслим раҳимаҳуллоҳ ўзининг «Саҳиҳ» ҳадислар девонида Абу Ҳурайра разияллоҳу анҳудан ҳадис ривоят қилган: Расулуллоҳ соллаллоҳу алайҳи ва саллам айтдилар: «Бировингиз ташаҳҳудни ўқиса Оллоҳдан тўрт нарсадан: Оллоҳим, мен Сенга жаҳаннам азоби, қабр қийноқлари, ҳаёт ва ўлим фитналари ҳамда Масиҳуд Дажжол фитнасининг шарридан сиғинаман! – дея паноҳ сўрасин». (Имом Муслим, 1352).\nДўстлар, Расулуллоҳ соллаллоҳу алайҳи ва салламнинг шунчалар огоҳлантириш ва чақириқлари бўлиши ва уларни эшитишларига қарамай, Дажжол чиққан маҳал одамларнинг кўпи фитна олови ўртасида қоладилар. Бунинг асосий омили улардаги диёнат ва иймоннинг озлигидир. Бугунги кундаги одамларнинг воқеъликлари яхшиликдан башорат бермаяпти. Дажжолдек бўлмасада бирон фитна келиб қолса уларни ўз оғушига олиб, дин ва ахлоқларини бузиб ташламоқда.\nДўстим, одамларнинг ҳоли ва уларни фитнага солган нарсаларга қаранг! Агар шаҳарнинг бирон жойида янги дўкон очилса ва у ерда гарчи хурмо сотилса ҳам, унга эҳтиёжи бўлган ёки бўлмаган одамларнинг ўша ерда тирбанд навбатда турганларини кўрасиз. Одамларни бугунги кунда матбуот (реклама) ва кўринишлар алдамоқда. Тижорий марказлар, саёҳат, сафар ҳатто айрим оддий ишлар ҳам алдамоқда. Улар ортидан оқил ва катта мансаб эгаси бўлган одамларнинг ҳам чопаётганини кўриб ҳайратдан ёқа ушлайсиз. Агар одамларнинг ҳоли шу экан, бундан кўра каттароқ – Дажжол фитнаси ҳақида нима дейсиз?! Ахир, инсоният бошида бундан кўра каттароқ фитна йўқ-ку?! Агар бугунги кундаги одамларнинг диёнати, қалбларидаги иймони ва шариат аҳкомлари ҳақидаги билими шундай оддий фитналардан тўса олмас экан, фитналар кучли, диёнат ва иймон оз бўладиган Дажжол кунларида одамларнинг ҳоли нима бўлади?!\nОллоҳ таолодан хотиржамлик ва соғлик тилаймиз!\nОллоҳим, агар бандаларинг учун фитнани хоҳлаган бўлсанг, жонимизни фитналарга мубтало қилмай ол!\nОллоҳим, бизни ўз ватанимизда хотиржам қил! Уламоларимиз ва раҳбарларимизни ислоҳ айла!\nОллоҳим, эй раҳмлилар раҳимлиси, етакчилигимизни Сендан қўрқадиган, тақво қиладиган ва розилигингга эргашадиган бандалар қўлига бер!\nОллоҳим, Пайғамбаримизга, Унинг оиласи ва асҳобларига салавоту саломлар йўлла! ...


Янги университетда янги иш услуби - Международный университет туризма «Шелковый путь»\nСуббота, 25 апреля 2020 18:16\nСамарқанддаги “Ипак йўли” туризм халқаро университети юртимизда туризм соҳаси ривожига ҳисса қўшадиган билимли, салоҳиятли, етук кадрларни тайёрлаш мақсадида очилган. Университетнинг халқаролаштириш ва стратегик ривожланиш масалалари бўйича биринчи проректори вазифасини бажарувчи, иқтисод фанлари доктори, профессор Баҳодир ТЎРАЕВ ўқув даргоҳи фаолияти ҳақида қуйидагиларни гапириб берди.\nТуризм соҳасида кадрлар тайёрловчи нуфузли хорижий олий таълим муассасалари ва туристик марказлар билан 50 дан ортиқ ҳамкорлик шартномалари имзоладик. Мазкур шартномалар доирасида ўтган йили Индонезиянинг Гунадарма университетида 2 нафар ўқитувчи, Россия Федерациясининг Белгород давлат университетининг “Пегас” мактабида 1 нафар ходим, Италиянинг Рим шаҳрида жойлашган «Tor Carbone» мактабида 2 нафар ходим ва 1 нафар ўқитувчи малака ошириб қайтди. Албатта, университет кадрларни хориждаги нуфузли олий таълим муассаларига ва илмий тадқиқот марказларига магистратура ва докторантурага юбориш орқали унинг илмий-педагогик салоҳиятини ошириш имкониятларини мунтазам излаяпти.\nУниверситетга хориждан 12 нафар профессор-ўқитувчи жалб этилди\nУниверситетга жорий ўқув йилининг бошидан ҳозирги кунга қадар 12 нафар хорижлик профессор-ўқитувчи жалб этилган.\nРеспубликамизда коронавирус пандемиясига қарши курашиш ва унинг тарқалишининг олдини олиш чора-тадбирлар дастуридан келиб чиқиб, кейинги муддатларга жалб этиладиган профессор-ўқитувчилар билан дарсларни масофавий ташкил қилиш бўйича ишларни йўлга қўйдик.\nУниверситетга жалб этилган хорижлик профессор-ўқитувчилар билан меҳнат шартномаси тузишда, аввало, улар ўқиган, илмий тадқиқот ишларини олиб борган ҳамда ишлаётган олий таълим муассасаларининг жаҳоннинг нуфузли 1000 талик рўйхатига кирганлигига эътибор берамиз.\nМутахассисликка оид бўлмаган фанлар кескин қисқартирилди\nТаълим дастури фанлари бўйича дарслар халқаро таълим стандартларига мослаштирилган ҳолда ишлаб чиқилди. Университетда 5 кунлик таълим ҳафтаси ҳамда унга мувофиқ 2+1 таълим тизими жорий қилинди. Таълим дастурлари бўйича дарс жараёни давомийлиги 50 дақиқа, танаффус 10 дақиқа этиб белгиланган. Университетда мавжуд талабаларнинг гуруҳ тизимидан воз кечилиб, уларнинг рақами кодлаштириш тизимига ўтилди. Шунингдек, университетда make-up имтиҳон топшириш тизими жорий этилди. Бунда талаба имтиҳонни ижобий натижа билан топшира олмаса, 1-2 ҳафтадан сўнг қайта топшириши мумкин. Шунингдек, академик қарздорликни талаба ўқишга кирган йилидан бошлаб 7 йил мобайнида топшириш имкониятига эга бўлади. Академик семестр давомида талабалар эътиборига бештагача фан тақдим этилиб, улардан танлов фанлари талабаларнинг энг кўп миқдори томонидан белгиланган фанларни ўқитиш йўлга қўйилади. Университет таълим тизимига профессор-ўқитувчиларни жалб этиш учун KPI тизими жорий қилинди ва фаолият юритаётган профессор-ўқитувчилар ва ходимлар меҳнат фаолияти KPI эффективлик кўрсаткичи бўйича баҳолаш белгилаб қўйилди. Таълим бериш жараёнини енгиллатиш мақсадида талабаларни аудиторияга боғламасдан туриб, креатив дарс ўтиш тизимини яратишга ҳаракат қилинмоқда.\nДарсга қатнашиш бўйича давомат - эркин\nРеспубликадаги миллий олий ўқув юртлари ичида ушбу тажрибани амалда биринчи бўлиб қўлладик. Сабаби, бакалавриат таълим йўналишида ўқийдиган талабаларнинг мустақил таълим соатларига катта эътибор қаратдик. Бундан ташқари, талабаларда амалий кўникмаларни шакллантириш мақсадида ўқув жараёни кредит-модуль тизимида ташкил этилди ҳамда таълим беришда назария + амалиёт услуби (3+2) жорий қилинди.\nАлбатта, бу ислоҳотни бошида талабалар унча тушунишмади ва ўқишга нисбатан уларда бироз масъулиятсизлик кузатилди. Ушбу муаммонинг олдини олиш мақсадида ўқув йилининг II семестридан бошлаб талабаларнинг дарсларда эркин қатнашиши ҳамда университет профессор-ўқитувчиларининг академик мустақиллигини таъминлаш мақсадида турли ўқитишнинг масофали таълим платформалари ўрганиб чиқилди. Ўрганиш натижасида университетнинг имкониятидан келиб чиқиб, Эдмодо таълим платформасидан фойдаланишни мақсадга мувофиқ деб топдик. Бу ҳақда талабаларга семинарлар ташкил этилд и. Натижада айрим талаба ва магистрлар ўқув биносига келмасдан туриб ҳам таълим олиш имконига эга бўлди.\nКарантин даврида талабаларга таътил берилмади\nРеспубликамизда карантин ҳолати эълон қилиниши билан олий таълим муассасаларининг талабаларига 16 мартдан таътил эълон қилинди ҳамда улар ўқиш жараёнини 1 апрелдан бошлаб масофали ўқитишни йўлга қўйди. Юқоридаги ислоҳотларимиз туфайли бу ҳолат бизда қийинчилик туғдирмади. Шунингдек, 16 мартдан 1 апрелга қадар таътил ҳам эълон қилмадик, аксинча барча талабаларни масофали ўқитишга жалб этдик.\nҲозирги вақтда университетда таълим жараёни Эдмодо таълим платформаси орқали масофавий шаклда олиб борилмоқда.\nЭдмодо таълим платформасида ўқитишнинг барча турдаги маълумотларини (аудио, видео, ҳужжатли ва бошқа) узатиш имконияти мавжуд. Бу платформа нафақат ўқитувчига талабаларнинг топшириқларни ўз вақтида бажариши, балки ота-оналарнинг ҳам фарзандларини бевосита таълим жараёни иштирокчиси сифатида кузатиши ҳамда уларнинг фанларни қандай ўзлаштираётганини ҳам билиш имконини беради. Бу платформанинг яна бир афзаллиги шундаки, унда ҳар бир берилган топшириқни бажаришнинг охирги муддати кўрсатилган бўлиб, мазкур муддат ичида талаба фан учун ажратилган баллар (кредит)нинг бир қисмини олиш имкониятига эга бўлади. Мазкур ташаббус ҳозирги вақтда республикамизда коронавирус инфекциясининг тарқалишини олдини олиш борасида кўрилаётган чора-тадбирлар дастури ижросини самарали таъминлаш имкониятини бермоқда.\nЯнги ўқув йилида янги бинода ўқийди\nУниверситет олдида турган асосий муаммолардан бири ўқув биноси билан боғлиқ масала эди. Самарқанд давлат чет тиллар институти академик лицейининг бино ва иншоотлари университетга оператив бошқариш ҳуқуқи билан беғараз берилганди. Ўтган давр оралиғида лицей биноси тўлиқ капитал таъмирдан чиқарилди ҳамда “Ақлли университет” тамойили асосида мослаштирилди. Насиб бўлса, янги ўқув йилидан университетимиз талабалари ўқишини янги бинода давом эттиради.\nТалабалар учун 250 ўринли ётоқхона қурилади\nҲозирги вақтда талабалар Самарқанд давлат университетининг талабалар турар жойидан фойдаланиб келмоқда. Яқинда университет учун 250 ўринли талабалар турар жойи биноси қурилиши кўзда тутилмоқда. Ётоқхона биносини қуриш учун Самарқанд шаҳар ҳокимлиги томонидан ер ҳам ажратилган.\nАслида, университетимиз учун талабалар тураржойи эмас, балки кичик меҳмонхона қурилади. Бу меҳмонхонада талабалар ҳам яшайди, ҳам ишлайди, ҳам аҳоли ва шаҳримиз меҳмонларига меҳмонхона хизматини кўрсатади. Шунингдек, университетга хориждан ва бошқа ҳудудлардаги ОТМлардан дарс жараёнига жалб этилган профессор-ўқитувчилар учун ҳам шароит яратилади.\nНазвание СМИ: Zarnews.uz


Мухлис минбари: Жошуа, Фьюри ҳамда Уайлдер қай бири кучли?\n24 декабрь, 2019, 12:31 1055\nТеглар:Профессионал бокс | Тайсон Фьюри | Энтони Жошуа | Деонтай Уайлдер\nУлар айни вақтда профессионал бокснинг ўта оғир вазн тоифаси етакчилари ҳисобланади.\nЖасурбек Саидмусаев(Тошкент шаҳри) - TDYU талабаси\nҲозирги кунда ўта оғиир вазнда жараёнлар анча мураккаб... Буни асосий сабаби ҳам шу йилнинг бошида кутилмаганда Энтони Жошуани мағлубияти ва кўпчилик норозилик кайфиятида бўлган реванш жанги ҳисобланса керак. Бундан ташқари WBO Александр Усик билан мажбурий ҳимоя жанги ўтказишини, IBF эса Кубрат Пулев билан жанг ўтказилишни Жошуадан талаб қилмоқда. Яъни, бу камарлар учун мажбурий ҳимоя жангини юқоридаги рақибларига қарши ўтказиши лозим бўлади. Aкс ҳолда эса камарларидан бирини вакант қўйишга тўғри келади.\nЭнди бевосита ўта оғир вазн тоифасининг ҳозирги кундаги энг кучлилари деб эътироф этилаётган боксчиларни имкониятларига бирма-бир ва атрофлича тўхталиб ўтамиз.\nЭнди Руис билан жангидаги дастлабки сенсацион шармандали мағлубиятлардан сўнг ҳам ўзига келишга куч топа олди. 7-декабрдаги жангда мухлисларбоп жанг қилмаган бўлсада, натижа учун ҳаракат қилди ва бунга эришди ҳам. Реваншда 1-жанг асоратими, кўп ҳолларда Жошуа рақибидан чўчиб ҳаракат қилди. Бу биз билган ҳавоскор боксдаги Жошуани эслатиб юборди.\nКамчиликлар: Сўнги жангига хос услубда ҳаракат қилса, Уайлдер ва Фьюри билан жангларда катта эҳтимол билан камарларидан айрилиб қолиши мумкин. Уайлдер ва Жошуа жангида Деонтейга қарши зарба кучига у томонидан йўлланадиган зарбалари бас кела олмайди. Фьюри ҳамда Жошуа қарама-қаршилигида эса техник ва тактик жиҳатдан Тайсон рақибидан бир бош устунлик қилса керак.\nAфзаликлари: Энг катта ютугғи – бу промоутери Эдди Хирн эканлигидадир. Шунингдек, ҳозирда ўта оғир вазнда нуфузли тўрт камарнинг учтаси Жошуада эканлигини ҳисобга олсак, принципиал рақибларига қарши жангларда гонорар жиҳатдан анчагина имтиёзга эга бўлишга ҳақли. Оскар де ла Хоя атйганидек, шартномада “А” томон айнан Жошуа бўлади.\nТайсон Фьюри ҳақида тўхталадиган бўлсак, у жуда ҳам абжир, эпчил боксчи эканлигини кўришимиз мумкин бўлади. Бироқ, сўнги жангида Отто Валлин билан “Cinco de Mayo ”да жанг қилганда рақиби анча оғир аҳволга тушириб қўййди. Энг идеал жангини анча олдин Владимир Кличкога қарши ўтказган эди.\nКамчиликлари: Ҳаддан зиёд ўзига ортиқча ишониб юбориши, кўп ҳолларда ўзини зарарига ишлаган. Бундан ташқари, ҳозирги кунда энг “оммабоп” боксчи эканидан гоҳ, WWA бўйича жангларда, гоҳ UFC чемпионларини жангга чорлаб, ММA бўйича шуғулланаётганини кўришимиз мумкин. Яқиндагина ўзини мураббийини алмаштириши ҳам зарарига ишласа керак. Чунки янги мураббий билан янгича услубда жанг қилиши, бу услубга қанчалик тўғри келиши вақт масаласидир. Бундан ташқари ўзини охирги инетрвьюларининг бирида бокс бўйича яна 3 та жанг ўтказганидан сўнг, “қўлқопларни мих”га илишини айтганди. Шу уч жангидан бириси 22 февраль куни Деонтей Уайлдерга қарши бўлишини инобатга олсак, атига яна 2 жанг ўтказади.\nAфзаликлари: Нафақат ҳозирги кунда, балки бундан беш йил олдин ҳам айнан ўта оғир вазнда энг кучли техника соҳибидир. Яъни эҳтимолий жангларга тўҳталадиган бўлсак, Уайлдер ва Жошуа ҳам Тайсон Фьюрини очко бўйича ютиш имконияти деярли йўқ. (Aгар ютса ҳам фақат муддатидан олдин техник нокаут эвазига бўлиши мумкин). Сабаби техник ва тактик жиҳатдан бир бош устун рақибларидан.\nБу боксчи қолганларга қараганда вазн жиҳатидан бироз енгил бўлиши мумкиндир. Бироқ, биргина зарбаси билан жанг тақдирини ҳал қила олади. Aйтишимиз мумкинки, зарбасининг кучи жиҳатидан у рақибларидан анча устун. Статистикаси ҳам буни айтиб турибди: 43 жанг 42 ғалаба 41 та КО, 1 та дуранг, 0 та мағлубият. Нокаутлар койифициенти 93%.\nКамчиликлари: Aсосийси бу фақат зарбасига ишонишидир. Бу ҳолат унга кўпгина жангларида очко бўйича ортда қолишига сабаб бўлмоқда.\nAфзаликлари: Фьюри ва Жошуадан фарқли равишда исталган рақибларига қарши биргина зарбаси билан жанг тақдирини ҳал қила олади. Ўта оғир вазн учун бу энг муҳим жиҳат ҳисобланади.\nХулоса ўрнида, юқоридаги қайд этилган маълумотларга таяниб умумий тўҳтамга келадиган бўлсак, Уайлдер, Жошуа, Фьюрилар орасида энг кучсизи Энтони Жошуа эканлигини кўришимиз мумкин. Бунинг асосий исботи сифатида уни зарба кўтара олмаслигида деб айтсак янглишмаган бўламиз. (Руис билан ҳар иккала жанги, Кличко билан жанги, Поветкинга қарши жанглар).\nАлбатта, бу менинг шахсий фикрларим. “Ким аслида ким” эканлигини 22.02.2020 йилда билиб оламиз!\nМакгрегорнинг Properи Уайлдер - Фьюри жангига ҳомийлик қилади\nВидео Фьюри ва Уайлдер ўзаро урушиб кетишига сал қолди (Видео)\nЖорж Форман Уайлдер ҳамда Фьюрининг реванш жангига баҳо берди


Қозоғистон: Президент невараси қозоқ футболини бошқармоқчи - BBC News O'zbek\nҚозоғистон: Президент невараси қозоқ футболини бошқармоқчи\nФото муаллифлик ҳуқуқи azh.kz\nImage caption Айсултан қозоқ футбол клубларида тўп тепган\nҚозоғистон Президенти Нурсултон Назарбоевнинг невараси Айсултан Назарбоев мамлакат футбол федерациясини бошқариш таклифи билан чиққан. 25 ёшли Айсултан Қозоғистон Футбол Федерациясини бошқариш учун етарли тажрибага эга эканлигини айтган.\nУ ижро қўмитаси аъзоларига ёзган мурожаатида Қозоғистон футболи эришиб келаётган мувафаққиятлардан фахрланишини ёзган.\nБироқ у федерация бошида Қозоғистон клубларидан “Астана” президентининг туриши аҳлоқий меъёрларга тўғри келмаслигини билдирган.\nҚозоғистон Футбол федерацияси ҳозирги президенти Ерлан Кожагапанов “Астана” футбол клуби Бош директори ҳам ҳисобланади.\n“Кожагапанов “Астана” клуби футбол клуби натижаларига ҳам масъул шахс сифатида, ҚФФ президенти ўлароқ берадиган қарорлари “Астана” клубининг рақобатчиларига алоқадор бўлса қийин танлов олдида қолиши мумкин”, - деб ёзади Айсултан Назарбаев.\nУ ҚФФга янги президент сайлаш мақсадида навбатдан ташқари сайлов конференцияси ташкил қилишга чақиради.\nАйсултан Қозоғистон Футбол федерацияси президентлигига ўз номзодини қўйиш таклифини киритган. Ўзининг Қозоғистон футбол клубларида ўйнагани ва Британия етакчи клубларида машғулот олиб борганини билдирган Айсултан Қозоғистон футболи ривожи учун бор кучини беришга тайёрлигини айтган.\nҚозоғистон Футбол федерацияси матбуот хизмати Айсултан Назарбоевдан бундай мурожаат келиб тушганини тасдиқлади.\nБритания Қироллик ҳарбий академиясини тамомлаган 25 ёшли Айсултан Назарбоевнинг бундан икки йил олдин Қозоғистон ҳарбий разведкасида ишлаётгани маълум қилинганди.\nПрезидентнинг қизи Дариға Назарбоева ва марҳум Роҳат Алиевнинг иккинчи ўғли бўлган Айсултан Назарбоев дабдабали уйланиш тўйи билан матбуот эътиборига тушган эди.\nСиёсий амбициялар намоён бўляптими?\nПрезидент Назарбоев неварасининг ушбу таклифи қозоқ интернет нашрларида муҳокамаларга сабаб бўлган.\nҚозоғистонлик сиёсатшунос Айдос Сарим ушбу ташаббус сиёсий амбицияларнинг пайдо бўлаётганидан дарак беришини айтган.\n“Нима бўлганда ҳам, футбол – бу энг оммавий халқ ўйини ва ушбу соҳадаги мувафаққиятлар ижобий даромад келтиради. Айсултан Назарбоевга ўзини кўрсатиш ва сайловда иштирок этишига ҳеч ким рад жавобини беролмаслиги ҳам маълум. Унинг футболчи сифатида тўплаган тажрибаси бошқарувчи сифатида етарлими?” – дея савол беради Айдос Сарим.\nАйсултаннинг отаси Роҳат Алиев 2000 – 2006 йиллар оралиғида Қозоғистон футболини бошқарган.\nImage caption Роҳат Алиев Қозоғистон футбол уюшмасини УЕФАга қўшгани билан ҳам машҳур\nРоҳат Алиев бошқарувга келиши билан қозоқ футболида катта ўзгаришлар амалга оширилган.\nАлиев бошчилигида Қозоқ футболи Осиё футбол конфедерациясидан чиқиб Оврўпа футбол уюшмасига қўшилди.\nҚозоғистоннинг УЕФАга қўшилиши м амлакат ишқибозлари томонидан илиқ кутиб олинди ва Роҳат Алиев олқишланди.\nБироқ 2006 йили Алиев Қозоғистонда эгаллаб турган барча лавозимлардан озод қилинди.\nКейинчалик Австрияда паноҳ топган президентнинг куёви Роҳат Алиев жасади 2015 йил феврал ойида Австриянинг Йозефштадт қамоқхонасидаги бир кишилик хонадан топилган. Отаси Роҳат Алиевнинг қозоқ футболи бошқарувига келганидан 15 йил ўтиб Айсултан Назарбоев уни бошқаришга яқин турибди.


Душанбе Бишкек воқеаларидан ташвишда\n20 апрел 2021, Тошкент вақти: 16:20\nТожикистон президенти Имомали Раҳмонга кўра, Қирғизистондаги ҳодисалар таҳлили бугунги кунда Марказий Осиё қудратли давлатларнинг геосиёсий ва геостратегик манфаатлари тўқнашган муҳим майдонга айланиб қолаётганини исботламоқда.\nМарказий Осиё бугун қудратли давлатлар манфаатлари тўқнашган майдонга айланган. 24 апрел куни Тожикистон парламентида қилган чиқишида президент Имомали Раҳмон ана шундай фикр билдирди.\nҚирғизистондаги инқилобдан анча вақт ўтиб, Тожикистон президенти Имомали Раҳмон ўз ташвишлари ҳақида илк маротаба гапирмоқда.\n24 апрел куни Тожикистон парламенти ҳар иккала палатаси депутатлари олдида нутқ сўзлаган Имомали Раҳмон ўз мамлакатининг ривожланиши учун энг аввало “сиёсий ва ижтимоий барқарорлик зарур”лиги хусусида баҳс этди.\n- Қирғизистонда рўй берган ҳодисалар уларнинг ички иши бўлса-да, бизда жиддий хавотир уйғотди. Бизнинг халқимиз буни ўз бошидан ўтказди ва бундай ҳодисалар оқибати нималигини ҳам яхши англайди. Биз Қирғизистон билан ён қўшнимиз. Шуни назарга олган ҳолда, у ердаги вазият тезроқ изга тушиши тарафдоримиз, деди Имомали Раҳмон.\nТожикистон президенти “Қирғизистондаги ҳодисалар таҳлили бугунги кунда Марказий Осиё қудратли давлатларнинг геосиёсий ва геостратегик манфаатлари тўқнашган муҳим майдонга айланиб қолаётганини исботламоқда”, дея мулоҳаза билдирди.\nИмомали Раҳмонга кўра, Марказий Осиё давлатлари бугунги кунда ҳар томонлама синалган ва таҳлил қилинган сиёсатни амалга ошириши зарур.\n- Бугун ер куррасининг энг нозик нуқтаси саналиб қолаётган Марказий Осиё беқарор ва манфаатлар тўқнашган майдон эмас, балки уларни бирлаштирадиган марказ бўлиб қолиши лозим, дея таъкидлади Тожикистон президенти парламентга мурожаатида.\nИмомали Раҳмон минтақадаги сув ва энергетика заҳиралари, хусусан, Роғун ГЭС қурилиши атрофидаги баҳсларга ҳам тўхталиб ўтар экан, Тожикистон қўшнилар ташвишларига нисбатан эътиборсиз эмаслигини қайд этди.\nГарчи президент қўшни Ўзбекистонни тилга олмаган эса-да, “Тожикистон қўшниларнинг ташвиш ва таклифларига аҳамиятсизлик қилаётгани йўқ, Тожикистон ва Жаҳон банки ўртасида имзоланган сўнгги шартнома бунинг исботидир”, дея таъкидлади.\nИмомали Раҳмон айни пайтда ҳукумат Роғун ГЭСи лойиҳасини ижтимоий, иқтисодий ва экологик экспертизадан ўтказишга ҳозирлик кўраётганини яширмади. Айни пайтда давлат раҳбари қўшниларнинг Тожикистон муаммоларига ҳам эътиборсизлик қилиши тўғри бўлмаслигини айтди.\n- Қўшниларимиз шуни унутмаслиги лозимки, тожикистонликлар ҳар йил олти ой давомида ёруғликсиз, иссиқликсиз қийналади. Бу вазиятдан чиқишнинг ягона йўли мамлакатда гидроэнергетик иншоотлар қуришдир. Тожиклар ҳам халқаро ҳамжамият аъзоси сифатида яхши ҳаёт кечиришдек маънавий ҳуқуққа эгадир. Яна бир марта минтақа аҳолисига мурожаат қилиб айтаманки, Тожикистон ҳеч қачон ўз қўшниларини сувсиз қолдирмайди. Биз ўртада мавжуд барча муаммоларни дўстлик ва тинчлик йўли билан ҳал қиламиз. Менинг бу айтганларим самимийдир, дея таъкидлади Имомали Раҳмон.\nТожикистон президенти Имомали Раҳмон Қирғизистондаги ҳодисаларда ташқи ва хорижий омиллар таъсирини кўраётган эса-да, мамлакатдаги жамиятшунослар ўзгача фикрдалар.\nУлар Бакиев ҳукуматини ағдарган асосий омиллар мамлакатда илдиз отган коррупция, қашшоқлик эканини ва бундай омиллар тожиккистонликлар кундалик ҳаётида кузатилаётганини таъкидлашмоқда.\nБироқ Имомали Раҳмон ўз ҳукумати қашшоқликка қарши муваффақиятли курашаётганини алоҳида урғулади.\nУ келтирган статистик маълумотларга кўра, мамлакатда қашшоқлик даражаси 2007 йилда 2003 йилдагига нисбатан 20 фоизга камайган. 2012 йилда эса, Имомали Раҳмоннинг ваъда қилишича, мамлакатда қашшоқлик даражаси 40 фоизга тушади.\nҚайд этиш лозимки, шу йил январ бошларида Тожикистон Молия вазирлиги Роғун акцияларини сотувга чиқарганидан сўнг, бу мамлакат аҳолисининг тахминан 60 фоиздан ортиқроғи қашшоқ бўлишига қарамай, акциялар аҳолига мажбурий сотила бошланган эди.\nТожикистон ҳукуматининг бу стратегияси бир қатор хорижий ташкилотлар, жумладан, Жаҳон банки ва Халқаро валюта жамғармаси томонидан танқидга учраган эди. Улар Роғун ГЭС қурилишига аҳолидан маблағ йиғиш, мамлакатдаги ижтимоий аҳволни янада қийинлаштириши мумкинлигидан бонг урган эди.\nИмомали Раҳмон кечаги чиқишида Роғун акциясини сотиб олиш ихтиёрий эканини яна бир бор таъкидлади ва бу мамлакат Бош прокурорини ўрнида турғазиб, “бундан кейин кимда ким аҳолини акция сотиб олишга мажбурласа, унга нисбатан дарҳол жиноят иши очиш” борасида топшириқ берди.\nИмомали Раҳмон мамлакатда Роғун ГЭС акциялари тарғиботи 12 апрелдан расман тўхтатилганини ҳам қўшимча қилди.


ҚОРИ ИШКАМБА КИМ ЭДИ?\nOldingi maqola ЭШИТИШМАЯПТИ...\nKeyingi maqola АБАЙ НЕГА ОТАСИГА ҚАРШИ БОРГАН ЭДИ?\nСадриддин Айний таваллудининг 140 йиллигига\nАйни кунларда Ўзбекистон ва Тожикистонда ёзувчи, жамоат арбоби ва олим, Ўрта Осиё халқлари адабиёти ва тарихи бўйича бир қатор асарлар муаллифи Садриддин Айний таваллудининг 140 йиллиги кенг нишонланмоқда.\nЎзбек ва тожикларга икки тилли бир халқ деб таъриф берилади. Бунинг аниқ намунасини Садриддин Айний тимсолида кўриш мумкинки, у ўзбек ва тожик диёрларига ўз она Ватани сифатида қараб, икки халқ илм-фани, адабиёти ривожига муносиб ҳисса қўшган.\nХусусан, у Бухоро вилояти Ғиждувон туманида туғилган бўлса, Тожикистон фанлар академияси академиги ва биринчи президенти, Ўзбекистон Фанлар академияси фахрий аъзоси, Тожикистонда хизмат кўрсатган фан арбоби, филология фанлари доктори илмий даражаларига етишган. Яъни унинг бутун ҳаёти ва фаолияти икки мамлакат билан узвий боғлиқ бўлган.\nБухорода жадид мактаблари очган, улар учун қўлланма ва дарсликлар ишлаб чиққан, тожик ва ўзбекларнинг 200 дан ортиқ шоир, тарихчи, олим, тазкиранавислари ҳаёти ва ижоди ҳақида маълумот берувчи асарлар яратган. Тожик тилида "Дохунда", ўзбек тилида "Қуллар" романларини нашр эттирган.\nПрезидент Шавкат Мирзиёевнинг алоҳида эътибори билан айни кезда Садриддин Айнийнинг Самарқанд шаҳридаги уй-музейини таъмирлаш бўйича зарур чора-тадбирлар кўрилмоқда.\nСадриддин Айний - кенг қамровли ижодкор. Илмий асарлари, Муқанна ва Темур Малик бошчилигидаги халқ қўзғолонини акс эттирувчи адабий-тарихий очерклари қаторида "Яна бу қайси гўрдан чиқди", "Пулинг ҳалол бўлса, тўй қил", "Машраб бобо", "Ё, тўним", "Билганим йўқ" каби фельетонлари, ҳажвий шеър ва мақолалари, айниқса, "Судхўрнинг ўлими" қиссаси машҳур. Қуйида очкўз ва бахил, бир танга учун жон беришга тайёр, умуман, мечкайликнинг ёрқин тимсолига айланган кимса ҳаётидан сўзловчи "Судхўрнинг ўлими" асаридан сараланган сатрларни эътиборингизга ҳавола этаяпмиз. Ўйлаймизки, улар адиб ижоди ҳақида кичик бўлсин тасаввур бера олади.\n- Халқ "Ишкамба" лақабига лойиқ кўрган одамдан бирор яхшилик умид қилиб бўлмаса ҳам, - дедим дўстимга, - сиз мени у билан таништиринг, мен ундан "бўлса бўлар, бўлмаса ғовлаб кетар" қабилида бир ҳужра сўраб кўраман. Берса-ку, жуда яхши, бермаса ҳам зарари йўқ, аммо "Ишкамба-одам"нинг қандай махлуқ эканини бир кўриб қолай.\n"Мен хоҳ ҳафтада бир марта соч олдирай, хоҳ икки ойда бир, бунинг сизга ҳеч бир алоқаси йўқ. Менинг сочим хоҳ ўсиб кетган бўлсин, хоҳ ўсмаган бўлсин, сиз бир марта устара урасиз, узун соч учун икки марта устара ишлатмайсизки, меҳнатингиз ортиқ сарф бўлса. Агар мен соч олдириш ҳақини бошқалардан кўра камроқ берсам, бу тўғрида шикоят қилишга ҳақингиз йўқ, чунки ўзингиз кўриб турибсизки, бошимнинг ярмиси сочсиздир ва сиз у ерга ҳеч бир устара урмайсиз".\nАзизулло Ҳисор урушида Амирнинг "галаботур" навкарлари қаторида ҳисорликлар сафига от миниб ҳужум қилган, ҳар бир қилич уришида ўн-ўн икки нафарни дарахт новдасидай қалам қилиб чопиб ташлаган бир қаҳрамон эди. Урушнинг айни қизиб турган чоғида оти шохлари бир-бировига ўралашиб кетган икки тут дарахти орасидан шаҳд билан ўтаётганида Азизуллонинг калласи шохларга илиниб, узилган. У ҳам тезлик билан отнинг бошини орқага қайтариб, ҳали қони совумаган ўз калласини шох орасидан ажратиб олиб, кифтига ўрнатганда, яна от чоптириб жангга кириб кетган... Мен ҳикоянинг бу ерини эшитганимда Раҳими Қандга дедим:\n- Хайриятки, Азизулло ўз калласини кифтига ўрнатганда тескари қўймапти, бўлмаса, кўзлари орқа томонида бўлиб, ҳаётда қийналиб юрган бўларди.\nҲар ким бу одамдан қарздор бўлса, албатта бу одамдан пулнинг танини шарт қилинган фойдаси билан бирга биратўла олади, бундан бошқа у одамнинг қарздорлик муддати орасида кунда ёки кун ора оқшомда унинг уйига бориб, овқат қилади. Мана шу овқатини "навираси" деб атайди.\nБухоро миршабларининг одати - ўғридан қочмоқ, ўғрини тутмоқ эди. Агар биз қочсак, бизнинг тўғрилигимизни билиб, албатта қувиб тутарлар, агар қочмасак миршаб билан юзма-юз келиб, ўз-ўзимиздан қўлга тушар эдик.\n- Лампани ёндириш учун гугурт сўрамай, нега лампа сўрадингиз? - деди бойвачча Қорига.\n- Ҳисоб юзасидан, - деди Қори Ишкамба, - ҳар кеча уйимда бир дона гугуртдан ортиқ сарф бўлмаслиги керак, хоҳ ўчоқ бўлсин, хоҳ чироқ, бир-бировларидан ёндиришлари лозим. Шу ҳолда менинг қўлимдаги беш-ўн танга пулни одамлар "фойдахўрликдан топган" деб ўйлайдилар. Ҳолбуки, мен ҳар бир нарсамни тежашдан, харажатда исроф қилмасликдан топганман.\n- Агар лампани чиқариб туширишда унинг шишаси синса, "мумсикнинг харжи икки баравар" деган мақол тўғри бўлиб қолади, - дедим мен.\n- Синган шишанинг зарари менга эмас, у лампанинг эгаси бўйнига тушади, - деди Қори Ишкамба.\n"Хотинларим тиккан дўппиларни мен улардан кўтарасига баҳолаб оламан. Сўнгра бозорга олиб бориб "ошналарим" орқали чакана нарх билан сотаман, кўтара нарх билан чакана нарх орасида бўлган фарқ менинг чўнтагимга киради".\n"Сиз каби шаҳар кишиси ҳам қишлоқ билан кўп олди-берди қила олмайди, чунки қишлоқнинг паст-баландини билмайди. Қишлоққа чиқиб судхўрлик ҳавосига тушиб, ўз пулини кўмдириб қайтган бир неча шаҳарликни кўрганман, қишлоқ халқидан фойдаланиш учун қишлоқи бўлиш керак, "туя гўшти учун ит тиши керак" дейдилар. Агар ит тишига бўрининг ҳам тиши қўшилса, туя гўшти жуда ҳам покиза қилиб осонлик билан ейилади".\n"Энди бу ерда кутиб ўтиришнинг фойдаси йўқ, балки зарари бор, чунки, бу ерда бундан ортиқ қолсам "худойи" жанозаларнинг "йиртиш"идан маҳрум қоламан, фойдасиз бир жойда туриб, фойдани қўлдан бериш ақлсизларнинг иши. Ҳали ҳам менга анча зарар бўлди: бу ерда ўтириб, ижарачимнинг паловидан қолдим".\n- Сиз ўз уйингизда ҳам ош еганмисиз? - деб сўрадим.\nҚори Ишкамба сира ўйламасдан, ҳозиржавоблик билан:\n- Сира емаганман. Модомики, ошналар уйида тайёр ош топилар экан, нега ўз уйимда қозон-товоқ қилиб ўтирай? Нега юз минг машаққат билан топган пулимни бекорга исроф қилай.\nИлдизи сувдан бўлган дарахтдан мева умид қилиш мумкин.\nМуомалада от бўлинг, ит бўлманг! Отлар ўзаро келишгандан - ҳингиллашгандан кейин "у кўп еди, мен оз едим" деб қайғуриб ўтирмайди. Бириси ем ея берса, иккинчиси унинг бўйнини ўпиб, қашиб туради, аммо қанча итлар иноқ бўлсалар ҳам, кўзларига бирор суяк кўринган ҳамон, дарров дўстликни унутиб, бир-бирлари билан олишадилар-талашадилар ва уришадилар.\nҚори-Ишкамбанинг ўн минг тангаси "Кавказский меркурий" директорининг бир "пуфи" билан кўкка совурилиб кетгандан кейин, у, кўчаларда "вой-вой"лаб юрар, дуч келган одамни йўлдан тўхтатиб, юзинчи марта бўлса ҳам, бу ҳодисани унга ҳикоя қилар ва саройбон, қозикалон, қушбеги ва директорни қарғар, энг охирида ўзини "нега у саройбонга ишондим, нега уни ўзимга сирдош қилдим" деб сўкарди. "Одам деган пул тўғрисида ётларгагина эмас, ўзига ҳам ишонмаслиги керак", дер эди ва "бундан буён ўзимга ҳам ишонмайман", деб ўзига ўзи сўз берарди.


Озодбек Назарбеков: "Табиийки, мен бу ойликка қониқмайман" - Darakchi\nОзодбек Назарбеков: "Табиийки, мен бу ойликка қониқмайман"\nМАДАНИЯТ 12.10.2019, 11:42\nЎзбекистон Республикаси маданият вазирининг биринчи ўринбосари Озодбек Назарбеков журналист Феруз Муҳаммадга интервью берди...\nСуҳбат давомида Озодбек Назарбеков «Маданият вазирлигининг ойлик маоши Ўзбекистондаги энг талабгир, энг қиммат хонандаси бўлган Озодбек Назарбековга етяптими?» мазмунидаги саволга қуйидагича жавоб берди.\nОзодбек Назарбеков, Ўзбекистон Республикаси маданият вазирининг биринчи ўринбосари:\n- Маданият вазирлигига маош учун бормаганман. Худога шукр ўз даврида йўлга қўйган бизнесларим бор. Бугунги кунда оиламни, рўзғоримни эплаб туришга етади. Аввал кимларгадир моддий ёрдам берган бўлсам, бугун ўзимнинг кундалик эҳтиёжимни қоплаяпти. Бундан нолимайман.\nМаданият вазирлигига моддий манфаатни кўзлаб келмаганман. ‘Энг талабгир, энг қиммат хонандалардан бири’ деган эътибор билан қарайдиган бўлсак, табиийки, мен бу ойликка қониқмайман. Инсон иқтисодий таъминотига қараб ҳаётини шакллантиради. Ҳамма ҳам шундай. Кеча 2 миллион топаётган одам эртага 20 миллион топа бошласа, 2 миллион топаётган даражада яшамайди. Шундан келиб чиқиб билиш мумкинки, менинг ҳам ўтган давримда моддий таъминотимга қараб ҳаётим шаклланган. Лекин фақат иқтисодий таъминланишнинг ўзи гўзал ҳаёт дегани эмас.\nМен учун гўзал ҳаёт бошқа бировнинг қўлига қарам бўлиб қолмаслик! Ўша даражага тушиб қолмасам бўлди. Кимгадир қарам бўлиш ёки кимнингдир эшиги тагида сарғайиб туриш даражасига бормаслик мен учун гўзал ҳаёт. Шу нарсани ҳар доим ўзимга эслатиб тураман. Иқтисодий тангликка кирган пайтларим ўзимга ўзим бир гапни кўп такрорлайман: Кеча онадан туғилганимда, эгнимда ҳеч нимам йўқ эди-ку, яна нимасига нолишим керак. Эртага яна шу аҳволда кетсам, нимага нолийман.\nМаданият вазирлигида ишлаётганим ҳеч қачон иқтисодий норозичиликка олиб келмайди. Чунки бу ерда моддий манфаатдан кўра, маънавий манфаат юқори туради. Бу ерда менга бутун ўзбек санъати ва маданиятини ижобий томонга ўзгартириш ваколати бериляпти. Демак, маънавий манфаат кўриш имкониятим бўлгандан кейин моддий манфаат ўз-ўзидан орқага чекинади.\nЭндиликда ҳафтанинг ҳар дам олиш кунлари "Майдон томошалари" ўтказилади


Туғилган кун учун табриклар матни — Рахбарга (Эркак кишига) — QWERT.UZ\nТуғилган кун учун табриклар матни — Рахбарга (Эркак кишига)\nСизни корхонамиз жамоаси ва касаба уюшма қўмитаси номидан туғилган кунингиз билан чин қалбимиздан муборакбод этамиз! Сизни метиндай соғлик, оилавий бахт-саодат ва фаровон турмуш хеч қачон тарк этмасин! Шу билан бир қаторда корхона миқёсида режалаштирган ишларингизни муваффаққият билан ижобий якун топишида хамда улар орқали улкан натижаларга эришиб, корхонамизнинг иқтисодий-ижтимоий ривожига муносиб хисса қўшишингизда тилакдошмиз! Хушчақчақлик ва самимий табассум Сизга хамрох бўлсин! Таваллуд айёми муборак бўлсин!\nСизни корхона жамоаси номидан таваллуд айёмингиз шарофати билан муборакбод этамиз! Сизга оилавий тинч-тотувлик ва ширин турмуш кечириш бахти йўлдош бўлсин! Оилангиз бахт-саодати ва қолаверса корхонамиз ривожи учун соғ-саломат юришингизда тилакдошмиз! Мехр-оқибатлилик Сизни тарк этмасин! Оилавий хаётингизда ва корхонадаги иш фаолиятингизда каттадан — катта муваффаққиятлар Сизга хамрохлик қилсин! Яна бир бор туғилган кунингиз муборак бўлсин!\nСизни жамоамизнинг барча ходимлари номидан таваллуд кунингиз муносабати билан муборакбод этамиз! Сизга метиндай соғлик, фаровон хаёт ва бахт-саодат йўлдош бўлсин! Ушбу айём куни бир умр эсда қоларли даражадаги ажойиб қувончли хиссиётлари билан эсда қолсин! Оилангиз, барча яқинларингиз ва дўстларингиз хамда корхонамиз жамоаси бахтига хар доим соғ-саломат бўлишингизда тилакдошмиз! Таваллуд айёмингиз муборак бўлсин!\nСизни корхонамиз ходимлари ва қолган барча акциядорлар номидан таваллуд айёмингиз билан қизғин муборакбод этамиз! Келгуси ишларингизда улкан ютуқлар сизни тарк этмасин! Хаётда тинч-тотув яшашингизни ва барча олдингиздаги режалаштирган ният-мақсадларингизни дадил қадамлар ташлаган холда амалга оширишингизни истаб қоламиз! Корхонамиз ривожи учун қилаётган мехнатларингиз ўзининг муваффаққиятли самарасини берибгина қолмай, корхонамиз жамоаси ва акциядорлари, қолаверса Кузатув кенгаши томонидан хам бу мехнат-машаққатларнинг қадр-қиммати муносиб бахоланишида тилакдошмиз! Таваллуд аёмингиз қутлуғ бўлсин!\nСизни корхонамиз ходимлари хамда акциядорлари ва корхона касаба уюшма қўмитаси номидан таваллуд кунингиз билан қизғин қутлаймиз! Сизга оилавий бахт-саодат, тўкин-сочинлик насиб этсин! Мустахкам саломатлик ва битмас-туганмас куч-ғайрат асло Сиздан бегона бўлмасин! Корхонамиздаги алохида тутган ўрнингиз бунгдан кейин хам ўз ахамиятни қўқотмасин! Сизнинг талабчанлигингиз натижасида корхонамизда ўрнатилган мустахкам тартиб интизом бундан кейин хам янада мустахкамланиб боришида тилакдошмиз! Омад хамиша Сизга йўлдош бўлсин! Таваллуд айёмингиз муборак бўлсин!\nТуғилган кун учун табриклар матни — Рахбарга (Аёл кишига)


Хитой Ўзбекистондан рекорд миқдорда гилос сотиб олади\nХитой йилига 20 миллиард АҚШ доллари қийматида қишлоқ хўжалиги махсулотларини экспорт қилишига қарамай, Ўзбекистондан данакли меваларни ҳарид қилиб олишни истамоқда. Бу ҳақда “Ўзагроэкспорт” АЖ Матбуот хизмати хабар бермоқда.\nХитой карантин ва божхона хизмати томонидан олиб борилган узоқ текширувлардан сўнг, ўзбек гилослари экспортига рухсат берилди. Шунингдек хитойлик харидорларга ўзбек маҳсулотлари сифатли эканлиги ҳам исботланди. Натижада гилос ва мош маҳсулотларининг дастлабки экспорти амалга оширилиб Хитой савдо расталаридан ўрин олмоқда.\nБугунга келиб “Ўзагроэкспорт” АЖ хитойликларга 22,4 миллион (23 500 тон) АҚШ долларлик мош экспортини амалга оширди.\n“Ўзбекозиқовқатхолдинг” ХК бошқарув раиси Т.Жалилов Хитойнинг Industrial Co LTD бош менежери Xian Zhonghe ўртасида ўтказилган музокарада хитойликлар билан 10 000 тонна гилос, 3 000 тонна магиз ва 2 000 тонна грек ёнғоғи маҳсулотини экспорт қилиш бўйича келишувга эришилган.\nЭслатиб ўтамиз, аввалроқ Хитойда Ўзбекистон меваларига қўйилган тақиқ олиб ташлангани ҳақида хабар берган эдик.


Бундай усул билан тайёрланган товуқни истеъмол қилиш афзалликлари талайгина. У осон кесилади ва бўлакларга бўлинаётганда идишдан дастурхонга сирпаниб кетмайди. Меҳмонлар уни тозалаб ейишади ва столга қолдиқлар учун иштаҳани бўғадиган тарелка қўйишга тўғри келмайди. Яхлит гўшт бўлакланганига қараганда арзон туради. Суякларни олиб ташлаш жараёни у билан аввал шуғулланиб кўрмаган бўлсанг ҳам 15 дақиқадан ортиқ вақт олмайди.\nТовуқнинг томир урушини сезишга ҳаракат қил ва у ухламаётгани, ҳақиқатан ҳам ўлгани ҳақида ишонч хосил қил. Кўкрак қисми билан тепага қаратиб, қанотларини иккинчи бўғимга қадар кесиб ол. Қанотда учта бўғим бор, шунинг учун қайси тарафдан иккинчисини санашинг аҳамиятсиз.\nБўйиндаги терини тортиб, вилка суякни кесиб ол. Агар иложи бўлмаса, тош ҳолатига қадар қотган товуқ гўшти муздан эришини кутиб тур.\nЯнада чуқурроқ жарроҳлик аралашувига ўт. Қушни ўгириб, бўйиндан думғазага қадар кесишни амалга ошир. Думғазани яхлит ҳолда қолдир.\nПичоқнинг қисқа ва кескин ҳаракатлари билан гўштни суяклардан ажрат. Гўшт заргар аниқлиги каби бўлакларга бўлиниши ҳақида қайғурма. Муҳими, товуқ терисини йиртиб юборма. Оёқ ва қанотлар у орқали суякка маҳкамланган бўғимларга етиб келганингда уларни иккига ажрат. Ҳамма томондан товуқни қуш каркасидан озод қилиб, уни эҳтиёткорлик билан чиқариб ол. Бўлди. Ортга йўл йўқ. Энди скелет гўштни ушлаб турадиган қилиб қайтариб қўйишнинг иложи йўқ.\nҚанотга яқин жойлашган бумеранг шаклидаги суякни кес. Бироқ уни яна ортга қайтиб келади деган умидда ошхонанинг узоқ бурчагига ташлашга ҳаракат қилма. Ортга қайтиб келиши учун уларни кимгадир қарата отган бўлишинг керак.\nАслида шу билан тугатса ҳам бўлади. Суяклар фақат оёқ ва қанотда қолган гўшт қиймалаш учун тайёр. Бироқ умуман чарчамаган бўлсанг, ўқишда давом эт. Якуний босқичга оз қолди.\nҚанотни ушлаб туриб, тиғни суяк яқинидаги тери остига шундай киритгин-ки, унинг учи бошқа тарафдан чиқсин. Эҳтиёткорона ҳаракатлар билан суякни ажратиб ол ва уни ташқарига қараб торт. Айнан шу усулни бошқа қанотга нисбатан ҳам қўллашни унутма. Агар ген орқали етиштирилган жўжа сотиб олган бўлсанг, учинчиси билан ҳам айнан шу усулдан фойдалан.\nТовуқ болдирини оддий пичоқ билан ажратиб ол ва иккигача санаб узиб ол.\nОёқда қолган суякларни олиб ташла, бунда 7-бандда ўрганилган усулдан фойдалан. Албатта бу қисм бўйича тажрибага эгасан. Бироқ энди кўпроқ вақт талаб этилади, оёқлар ичида иккитадан суяк қолди. Уларни бирданига олиб ташлашга ҳаракат қилма. Дастлаб уларни ушлаб турган бўғимни кесиб ташла, кейин эса уларнинг ҳар бирини алоҳида олиб ташлайсан.\nҚанот ва бўксадан хосил бўлган бўш “енг”ларни ички тарафга ўгириб, гўштнинг ичига қайириш лозим.\nВужудга келган гўштни севимли масаллиқларинг – ёнғоқ, олма, булғор қалампири, қўзиқоринли қиймага тўлдир. Ичи тўлган қуш ағдарилиб кетмаслиги учун четларини махсус ип билан тикиб чиқ ёки тишкавлагич билан маҳкамла. Агар меҳмонларни лол қолдирмоқчи бўлсанг, товуқ ичига яна бир товуқни суяги билан солиб қўй.\n2018-01-03 19:29:19 124 0 Манба: maximonline.ru\nМутлақо аксарият одам молиявий саводхонликка эга эмас. Бу ҳолатдан юқори мансаблардаги манфаатдор шахслар, банклар, кредит ташкилотлари, товламачилар, савдогарлар ва яна кўплаб бошқалар фойдаланиб қолади.


АЛАКС – Meducate.uz – Дорилар ҳақида маълумотлар ўзбек тилида\nHome Йўриқномалар АЛАКС\nҚўллаш бўйича йўриқномани диққат билан тўлиқ ўқиб чиқиш керак, чунки у пациент учун муҳим маълумот сақлайди.\nАйрим касалликларни шифокор ёрдамисиз даволаш имконини яратиш учун ушбу препарат рецептсиз берилади. Лекин даволашда яхши натижаларга эришиш учун Алаксни препаратини эҳтиёткорлик билан ва қўллаш бўйича йўриқномасида келтирилган маълумотларга мувофиқ қўллаш керак.\n-Зарурати бўлганида такроран ўқиб чиқиш учун ушбу қўллаш бўйича йўриқномани сақлаш керак.\n-Маслаҳат ёки қўшимча маълумот керак бўлса, шифокорга ёки фармацевтга мурожаат этиш керак.\n-Агар касаллик симптомлари кучайса ёки уларда ўзгаришлар сизилмаса, шифокорга мурожаат этиш керак.\nПрепаратнинг савдо номи: АЛАКС\nТаъсир этувчи моддалар (ХПН): Aloe capensis, Frangulae corticis extractum siccum\nфаол моддалар: капс сабури кукуни (Aloe capensis) – 35 мг; итшумрут пўстлоғининг қуруқ экстракти (Frangulae corticis extractum siccum) – 42 мг;\nёрдамчи моддалар: таблетка мағзи: 2% ли силикагеллли микрокристалл целлюлоза, лактоза моногидрати, натрий кроскармеллоза, повидон, магний стеарати;\nқобиғи: сахароза, тальк, пуркаш билан қуритилган араб елими, оқ асалари ва карнауб муми аралашмаси (Capol® 1295), қизил кошениль Е 124.\nТаърифи: думалоқ шаклли, икки ёқлама қавариқ, қизғиш, синдирилганда оч доғли жигарранг таблетка.\nАТХ коди: А06АВ\n1,8-дигидроксиантрацен ҳосилалари сурги таъсир кўрсатади. Глюкофрангулинлар ва франгулинлар – бу мувофиқ равишда 0-дигликозидлар ва 0-моногликозидлардир. Алоинозидлар ва алоин – бу С,0-дигликозидлар ва С-гликозидлардир. Одатда (барча в-0-гликозидларга тааллуқли) овқат одамнинг ҳазм қилиш йўлларини юқори қисмидаги овқат ҳазм қилиш ферментларини томонидан парчаланмайди ва шунинг учун овқат ҳазм қилиш йўлларида аҳамиятсиз даражада сўрилади. Бу бирикмалар ичакнинг бактериал флораси таъсири остида фаол метаболитлар (антрон-9-эмодин) га айланади.\nСамараси иккита асосий таъсир механизми билан намоён бўлади:\nИчак ичидагисини пассажини тезлашишига олиб келувчи йўғон ичак моторикасини рағбатлантириш (йўғон ичакнинг шиллиқ қаватида жойлашган Na+/K+ насоси ва Cl каналларини сусайиши).\nИчак бўшлиғига суюқликни ажралиб чиқишини ошишига олиб келувчи (шиллиқ ва хлоридларни чиқарилишини рағбатлантириш) жараёнларига таъсири. Моторикага таъсири, балким чамбар ичакдаги нейронларни – эҳтимол простагландинлар томонидан рағбатлантириши билан боғлиқ самаралар ҳисобланади. Одатда Препарат қабул қилингандан кейин 8-12 соат ўтгач дефекация кузатилади – бу препаратни чамбар ичакка тушишига ва фаол метаболитига айланиши учун зарур вақт билан боғлиқ.\nДори препарати Алакс қобиқ билан қопланган таблетка учун фармакокинетик тадқиқотлар ўтказилмаган, шунинг учун фармакокинетикаси баҳоланаётган препаратнинг алоҳида фаол моддаларини тадқиқотлари асосида аниқланган.\nИтшумрут пўстлоғи. в-0-гликозидлар одам овқат ҳазм қилиш йўлларининг юқори қисмида овқат ҳазм қилиш ферментлари томонидан парчаланмайди ва шунинг учун овқат ҳазм қилиш йўлларида аҳамиятсиз даражада сўрилади. Бундан бирикмалар, йўғон ичакнинг бактериал флораси таъсири остида фаол метаболитлар, яъни антрон-9-эмодинга айланади. Энг аввало антрахин агликонлар сўрилишга учрайди, улар кейинчалик глюкуронатлар ва сульфатларга айланади. Итшумрут пўстлоғининг экстракти ичга қабул қилинганида одамлар сийдигида реин, эмодин ва хризофанолнинг жуда кам миқдори аниқланади. Бошқа антрабирикмалар қабул қилинганида реин каби уларнинг фаол метаболитлари эмизикли оналарнинг сутига кам миқдорда киради. Ҳайвонларда ўтказилган тадқиқотларда реин йўлдош тўсиғи оқрали фақат оз миқдорда ўтиши аниқланган.\nКап сабури. Алоинозидлар, алоинлар ва гидроксиалоинлар бевосита йўғон ичакка ўтади, уларда бактериал ферментлар, хусусан Eubacterium sp., BAR штамм томонидан фаол антрон бирикмалар (антрабирикмалар), асосан алоэ-эмодин-9-антронга айланиб метаболизмга учрайди. Алоэ-эмодин-9-антрон қандай сўрилиши номаълум. Лекин бевосита кўр ичакка юбориладиган нишонланган антрон реинни ишлатиб ҳайвонларда ўтказилган тадқиқотлар фақат антрон реиннинг фақат оз миқдори (10% дан кам) сўрилиши намойиш этилган. Эркин антроноидларнинг тизимли метаболизми ҳалқанинг тутилиши ва таркибига боғлиқ. Алоэ-эмодин ҳолатида ҳайвонларда ўтказилган тадқиқотларда юборилган дозанинг камида 20-25% сўрилишини намойиш қилган. Алоэ-эмодин биокираолишлиги уни сўрилишига ишора қилишига нисбатан паст даражада ҳисобланади, чунки у реин ва бошқа номаълум метаболитгача тез оксидланади ёки конъюгацияга учрайди.\nҚобиқ билан қопланган таблетка кўринишидаги Алакс кап сабури кукуни (Aloe capensis) ва Итшумрут пўстлоғининг қуруқ экстракти (Frangulae corticis extractum siccum) сақлайди. Препаратнинг таркибига кирувчи антрабирикмалар сурги таъсир кўрсатади. Сурги таъсир механизми йўғон ичак перистальтикасини рағбатлантирилиши (нерв охирларини таъсирланиши) ва ичакда сувни қайта сўрилишини сусайиши билан тушунтирилади. Натижада ичак пассажини тезлашиши ва юмшоқ консистенцияли ахлат пайдо бўлиши кузатилади. Сурги самараси препарат қабул қилингандан кейин 8-12 соат ўтгач кузатилиши мумкин. Алакс препарати тасодифий (спорадик) равишда юзага келувчи қабзиятларда қисқа муддатли қўллаш учун мўлжалланган.\n12 ёшдан ошган болалар, катталар, кекса ёшдаги шахслар: кечқурун қобиқ билан қопланган 1-2 таблетка бир стакан сув билан қабул қилинади. Нормал шароитларда препаратни хафтада 2-3 мартагача қўллаш етарли. Тегишли бир марталик доза – бу юмшоқ консистенцияли ахлат ҳосил бўлиши ва кучанмасдан бўшалишга олиб келувчи энг паст дозадир. 30 мг антрабирикмаларни ташкил этувчи суткалик доза оширилмасин, бу тахминан суткада 2 таблеткага мос келади. Препаратни 1-2 хафтадан ортиқ қўллаш шифокор билан маслаҳатлашишни талаб этади. Агар препаратни қўллаш вақтида симптомлар (қабзият) сақланиб қолса, шифокор ёки фармацевт билан маслаҳатлашиш керак.\nЮқори сезувчанлик реакциялари кузатилиши мумкин. Итшумрут пўстлоғи ва кап сабури қоринда спастик оғриқ чақириши, суюқ ахлат ҳосил бўлишига олиб келиши мумкин, айниқса таъсирланган ичак синдроми бўлган шахсларда. Бироқ бу симптомлар шунингдек ҳаддан ташқари юқори дозалар қабул қилинган ҳолатларда ривожланиши мумкин ва бундай ҳолатларда қабул қилинаётган дозани камайтириш керак. Препаратни узоқ вақт қабул қилиш сув-электролит бузилишларига, шунингдек сийдикда оқсил ва қон пайдо бўлишига олиб келиши мумкин. Препаратни қўллаш вақтида сийдик сариқ ёки қизил-жигаррангга (сийдикни рН га боғлиқ) кириши мумкин, лекин бу симптомлар сезиларли клиник аҳамиятга эга эмас. Юқорида кўрсатилмаган бошқа ножўя таъсирлар пайдо бўлганида шифокор ёки фармацевтга мурожаат этиш тавсия этилади.\nПрепаратнинг фаол моддалари ёки бирон-бир бошқа компонентига юқори сезувчанлиги тасдиқланган ҳолларда препаратни қўллаш мумкин эмас. Ичак тутилиши ва ичак бўшлиғини торайиши, ичак атонияси, чувалчангсимон ўсимта яллиғланиши, йўғон ичакни яллиғланиш касалликлари (масалан, Крон касаллиги, ярали колит), номаълум этиологияли қорин оғриғи, сув-электролит танқислиги билан кечувчи оғир сувсизланишда препаратни қўллаш мумкин эмас. 12 ёшдан кичик болаларда қўлланилмасин.\nСурги воситаларини узоқ вақт қўллаш юракка таъсир кўрсатувчи дори препаратларининг таъсирини кучайтириши ёки ўзгартириши мумкин. Сийдик ҳайдовчи препаратлар, кортикостероидлар ёки қизилмия илдизи препаратларини бир вақтда қабул қилиш электролит бузилишларини кучайтириши мумкин.\nПрепарат ичга қабул қилинаётган бошқа препаратларнинг сўрилишини камайтириши мумкин.\nПациентларнинг алоҳида гуруҳларида қўллаганда эҳтиёткорлик чораларига риоя қилинг\nЮракка таъсир кўрсатувчи дори препаратлари, сийдик ҳайдовчи препаратлар, кортикостероидлар ёки қизилмия илдизи препаратларини қабул қилаётган шахслар итшумрут пўстлоғи ва кап сабури препаратини қўллашдан олдин шифокор билан маслаҳатлашишлари керак. Сурги таъсирга эга бошқа воситалар каби ичакда ахлатни тиқилиши, қоринда оғриқ, кўнгил айниши ва қусиш каби сабаби аниқланмаган ўткир ёки давомли меъда-ичак кўринишлари аниқланган шахсларда қўлланмаслиги керак – бундай ҳолларда препаратни фақат шифокор кўрсатмаси бўйича қабул қилишга йўл қўйилади. Агар сурги воситаларини ҳар куни қўллаш зарур бўлса, юзага келаётган қабзиятни сабабини аниқлаш керак. Сурги воситаларини узоқ вақт қўллашдан сақланиш керак. 1-2 хафтадан ортиқ қўллаш тавсия этилмайди ва фақат шифокор кўрсатмаси бўйича давом эттирилиши мумкин. Нерв охирларига рағбатлантирувчи сурги воситаларини узоқ вақт қўллаш ичак функциясини бузилишига (ичак атонияси) ва қабзиятларни яққоллиги кучайишига ва дозани ошириш заруратига олиб келувчи воситалар қарамликка олиб келиши мумкин. Фақат парҳезни ўзгартириш ёки ахлат массалари хажмини оширувчи воситаларни истеъмол қилиш ёрдамида терапевтик самарага эришилмаган ҳолларда итшумрут пўстлоғи ва кап сабурини сақловчи препаратлар қўллаш мумкин. Ахлатни тутиб туролмаслиги бўлган шахсларга итшумрут пўстлоғи ва кап сабурини сақловчи препаратлар буюрилганда орқа чиқарув тешиги соҳасида бичилишларни олдини олиш учун тагликларни тез-тез алмаштириш зарур. Буйрак функциясини бузилиши бўлган беморларда итшумрут пўстлоғи ва кап сабурини сақловчи препаратларни буюриш электролит бузилишларни чақириши мумкин.\nАлакс препаратини болаларда қўллаш\nАлакс препарати 12 ёшдан ошган болаларда қўллаш учун мўлжалланган. 12 ёшдан кичик болаларда қўлланилмасин.\nАлакс препаратини буйрак (ёки) жигар функциясини бузилиши бўлган пациентларда қўлланиши\nЁндош буйрак касалликлари бўлганида Алакс препаратини эҳтиёткорлик билан қўллаш керак. Қўллашдан олдин шифокор билан маслаҳатлашиш керак.\nАлакс препаратини кекса ёшдаги пациентларда қўлланиши\nКекса ёшдаги пациентларда Алакс препаратини эҳтиёткорлик билан қўллаш керак.\nҲомиладор аёлларда қўлланилмасин.\nҚўллашнинг хавфсизлиги ҳақидаги маълумотларни йўқлиги туфайли, препаратни эмизиш даврида қўллаш мумкин эмас. Айрим метаболитлари кўкрак сути билан ажралади.\nАвтотранспортни бошқариш ва механик қурилмаларга хизмат кўрсатиш\nПрепаратни қўллаш автотранспортни бошқариш ва механик қурилмаларга хизмат кўрсатиш қобилиятига таъсир кўрсатмайди.\nПрепаратнинг айрим компонентлари ҳақида муҳим маълумот\nПрепарат лактоза сақлайди. Айрим қандларни ўзлаштираолмаслик аниқланганида препаратни қўллашдан олдин шифокорга мурожаат этиш керак. Препаратнинг таркибига кирувчи бўёвчи (қизил кошениль) аллергик реакциялар чақириши мумкин.\nПрепаратнинг дозасини ошириб юборилиши ёки суиистеъмол қилинишининг асосий симптомлари бўлиб кучли қорин оғриғи ва сув ва электролитларни йўқотилишига олиб келувчи оғир даражадаги ич кетиши ҳисобланади, уларни ўрнини тўлдириш керак (ич кетиши асосан калийни йўқотилишини чақириши мумкин). Препаратнинг дозаси ошириб юборилганда шифокорга мурожаат этиш керак. Даволаш симптоматик бўлиши ва организмда суюқлик ўрнини жадал тўлдиришни ўз ичига олиши керак.\n10 таблеткадан 2 блистер картон қутида.